Mojca Trampuš

SVŠGL

Kardeljeva ploščad 16

1000 Ljubljana

Mateja Slapnik

OŠ Pod Goro

Šolska ulica 3

3210 Slovenske Konjice

**Mnenje konzulentke o izvajanju inovacijskega projekta Kuža, motivator za učenje**

Izvajanje inovacijskega projekta z naklonjenostjo spremljam od septembra 2013. Spomladi 2014 sem učence OŠ Pod goro tudi obiskala in jih imela priložnost opazovati pri dejavnostih s psom.

Projekt je skrbno zastavljen in ima jasne, konkretne cilje. Člani projektne skupine pod vodstvom Mateje Slapnik so uspeli vzpostaviti okoliščine, ki omogočajo ne samo redne stike otrok s prikupnim kužkom, ampak tudi resno delo ob njem. Pri tem so upoštevali vsa načela varnega druženja otrok s psom, pri delu spoštujejo tako potrebe otrok kot živalce. Sledijo teoretičnim spoznanjem, zapisanim v tuji literaturi, saj so slovenske izkušnje na tem področju maloštevilne. Vodja projekta uspešno izkoristi priložnosti, ki jih nudi individualno delo z učenci in poskrbi, da otroci ob psu raje, laže in bolj uspešno delajo. Otroci v psu prepoznavajo zaveznika, tovariša pri igri in učenju, kuža je izrazit motivator in magnet. Tudi številne druge oblike dela so dragocene, saj pes obogati celo dejavnosti, ki potekajo izven šolskih prostorov.

Menim, da projekt ustreza kriterijem za doseganje 4. ravni razvoja novosti. Novost, ki jo projekt prinaša, je vzpostavljanje pozitivne klime v pedagoškem procesu s pomočjo psa. **Opravljena evalvacija, ki je zajela učitelje, učence in njihove starše, dokazuje uspešnost opravljenega dela. Pripominjam, da v slovenskem prostoru že poznamo nekaj podobnih poskusov, obravnavani projekt pa prinaša novosti predvsem v smislu kombinacij dela v oddelkih/individualnega dela z učenci (DSP) oziroma dela pri pouku/dela na terenu (tabori).**

Naj zaključim z mislijo, da izvajanje projekta s kužkom prinaša ogromno obveznosti tudi mimo dela v šoli in za šolo. Pes mora biti vzgojen, z njim je potrebno tudi po zaključenem šolanju vsakodnevno delati, zanj skrbeti, ga negovati in zagotoviti, da med otroke pride urejen in predvsem primerno razpoložen. Skrb, ki jo vodja projekta namenja svoji psički, je svojevrstno vzgojno sporočilo njenim učencem.

Zaradi vsega navedenega ocenjujem projekt kot zelo uspešen. Njegovim snovalcem in izvajalcem želim še veliko moči, volje in širše podpore za nadaljevanje dela.

Ljubljana, 17. 8. 2015 Mojca Trampuš